b'\n_START_ARTICLE_\nMarjatta V\xc3\xa4\xc3\xa4n\xc3\xa4nen\n_START_PARAGRAPH_\nHelmi Marjatta V\xc3\xa4\xc3\xa4n\xc3\xa4nen (o.s. Kittil\xc3\xa4, s. 9. elokuuta 1923 Jyv\xc3\xa4skyl\xc3\xa4) on suomalainen keskustalainen poliitikko. H\xc3\xa4n on toiminut kulttuuriministerin\xc3\xa4 1972\xe2\x80\x931975, opetusministerin\xc3\xa4 1976\xe2\x80\x931977, toisena sosiaali- ja terveysministerin\xc3\xa4 1982\xe2\x80\x931983, kansanedustajana 1975\xe2\x80\x931991 sek\xc3\xa4 tasavallan presidentin valitsijamiehen\xc3\xa4 1978 ja 1982. H\xc3\xa4n sai ministerin arvonimen vuonna 1994._NEWLINE_Marjatta V\xc3\xa4\xc3\xa4n\xc3\xa4nen kirjoitti ylioppilaaksi vuonna 1943 ja valmistui filosofian kandidaatiksi vuonna 1949 ja maisteriksi vuonna 1950. H\xc3\xa4n toimi Maaseudun uutiskeskuksen, my\xc3\xb6hemmin Keskustapuolueen sanomakeskuksen, kulttuuritoimittajana vuosina 1949\xe2\x80\x931952, teatteriarvostelijana vuodesta 1949 ja Kotilieden toimittajana vuosina 1963\xe2\x80\x931970. Maaseudun tulevaisuuteen V\xc3\xa4\xc3\xa4n\xc3\xa4nen kirjoitti kolumneja nimimerkill\xc3\xa4 Heikintyt\xc3\xa4r vuosina 1978-2013._NEWLINE_1970-luvulla V\xc3\xa4\xc3\xa4n\xc3\xa4nen oli kiistelty poliitikko. Toimiessaan Sorsan ensimm\xc3\xa4isen hallituksen kulttuuriministerin\xc3\xa4 h\xc3\xa4n p\xc3\xa4\xc3\xa4tti kev\xc3\xa4\xc3\xa4ll\xc3\xa4 1974 karsia melko reippaalla k\xc3\xa4dell\xc3\xa4 tiettyj\xc3\xa4 kulttuurim\xc3\xa4\xc3\xa4r\xc3\xa4rahoja, mink\xc3\xa4 vuoksi 52 l\xc3\xa4hinn\xc3\xa4 vasemmistolaista kulttuurij\xc3\xa4rjest\xc3\xb6\xc3\xa4 j\xc3\xa4tti presidentti Urho Kekkoselle ja p\xc3\xa4\xc3\xa4ministeri Kalevi Sorsalle vetoomuksen "demokratian toteuttamisesta maamme taidehallinnossa ja kulttuuripoliittisissa ratkaisuissa". V\xc3\xa4\xc3\xa4n\xc3\xa4nen sai kuvaavan liikanimen \xe2\x80\x9dhallituksen ainoa mies\xe2\x80\x9d. Vastustajat kutsuivat m\xc3\xa4\xc3\xa4r\xc3\xa4tietoista kulttuuriministeri\xc3\xa4 \xe2\x80\x9dkulttuurin pahimmaksi jarrumieheksi\xe2\x80\x9d. _NEWLINE_V\xc3\xa4\xc3\xa4n\xc3\xa4sen is\xc3\xa4 oli Tl Koskelta Varsinais-Suomesta kotoisin ollut opetusneuvos, Maalaisliiton lehtien toimittaja, pakinoitsija ja Maalaisliiton sanomakeskuksen johtaja Urho Kittil\xc3\xa4. V\xc3\xa4\xc3\xa4n\xc3\xa4sen puoliso oli Maaseudun Tulevaisuuden pitk\xc3\xa4aikainen p\xc3\xa4\xc3\xa4toimittaja Jouko V\xc3\xa4\xc3\xa4n\xc3\xa4nen. Avioliitto kesti vuodesta 1950 vuoteen 1998, h\xc3\xa4nen miehens\xc3\xa4 kuolemaan saakka.'